Vyf uit vyf vanjaar – en ook bo die All Blacks op die punteleerEben Etzebeth wen vir die rooigeklede Bokke nog ŉ lynstaan (Foto Twitter @Springboks) Die eerste doel in ŉ toets is om te wen, en dit het die Springbokke Saterdagaand in Salta reggekry met spel wat van skitterend tot soms redelik middelmatig gewissel het. Hulle het Argentinië met 41-23 geklop en met vyf drieë teenoor die tuisspan se twee ook ŉ bonuspunt verdien. Die Springbokke is vanjaar nou na vyf wedstryde nog onoorwonne; Allister Coetzee het as afrigter nou sy eerste wegoorwinning in sewe wedstryde behaal en die Bokke beklee, vir die eerste keer in jare, die eerste plek op die punteleer van die Rugbykampioenskap. Hulle nege ligapunte plaas hulle gelyk met die All Blacks, maar ŉ beter batige punteverskil (40 teenoor 26) plaas die Bokke bo hulle. Argentinië was hoofsaaklik planloos en hulle dissipline het hulle weer duur te staan gekom. Twee geelkaarte, een aan die wandelende kaartversamelaar Tomás Lavanini in die agste minuut nadat hy sonder om sy arms te gebruik getêkkel het, en een aan die agsteman Juan Manuel Leguizamón vir herhaalde oortredings, was maar net die begin. Lavanini het na 57 minute na goeie kontinuïteit van die Bokke, die bal afgeklap en hom daarmee ŉ tweede gele en dus ŉ rooi kaart op die hals gehaal. Dit beteken dus dat die tuisspan deur die wedstryd 43 minute met net 14 man gespeel het. Die afklap deur Lavanini het ook vir die Bokke ŉ strafdrie tot gevolg gehad omdat daar drie man oor was om te gaan druk. Op 31-13 het dit toe als oor in die Bokke se guns gelyk, veral met net 14 man teen hulle. Maar toe het daar weer ŉ slapte in die verdediging ingetree, Argentinië het gaan druk en Andries Coetzee het op die driedrukker Matias Moroni geduik. Hy het ŉ geel kaart verdien en gekry, en Emiliano Boffelli het die gevolglike strafdoel van die middelkolletjie oorgeskop (31-23). ♦ Die Springbokke het ŉ hele paar keer met goeie kontinuïteit aangeval. Malcolm Marx en ŉ uitstekende Siya Kolisi was voorlangs uitstekend; Eben Etzebeth het soos altyd die vuur aangesteek; en Jaco Kriel het na harde werk in die laaste kwart pragtig ingeskakel met die bewegings wat dikwels ŉ hele paar fases geduur het. ♦ Die Poemas was goed met hulle opskietverdediging, maar dit het hulle ook sewe punte gekos toe hulle in die eerste kwart van die wedstryd nog op gelyke voet met die Springbokke meegeding het. Dit was toe Elton Jantjies, soos deur die week ingeoefen is, ŉ volmaakte skoppie oor die Poemas se opskiet-agterlyn laat hang het wat deur Jesse Kriel uit die lug gevang is. Hy het dadelik na Siya Kolisi laat loop wat van die lynstaan af bygebly het en oopgelê het om sy eerste drie onder die pale te druk. Daar was ook die omkeerbal op hulle eie doellyn wat die Bokke uitgebuit het en met goeie ondersteuning en oordeel oor die 100 meter vir hul vierde en Kolisi se tweede drie verantwoordelik was. ♦ Suid-Afrika se vertoning was egter alles behalwe foutloos. Francois Hougaard het, veral voor rustyd, soos Rudy Paige twee, drie treetjies gegee voor hy uitgegee het. Dit het teen die opskietverdediging druk op die Springbokke se binne-agterspelers geplaas. Op die Poemas se doellyn het sy aangee na hierdie getrippel tot ŉ onderskepping gelei wat 90 meter verder deur Courtnall Skosan se vaart gered is. Die grootste sonde het egter gekom net nadat die Jantjies die voorsprong na 27 minute na 10-3 met ŉ strafdoel gerek het. Die Poemas het afgeskop, en met ŉ onaanvaarbare gebrek aan kommunikasie het geen Springbok verantwoordelikheid vir die vang van die bal aanvaar nie, Die bal het reggespring en die Argentynse regtervleuel Ramiro Moyano het op sy gemak gaan druk. ♦ Argentinië het eintlik nie genoeg goeie besit gehad nie, veral nie wanneer hulle op die aanval was nie; hulle was eendimensioneel en planloos, en het die grootste deel van die wedstryd in hulle eie gebied deurgebring. Dan het die Poemas ook te veel strafskoppe afgestaan. Voordat hulle dit, en hulle geel (en rooi) kaarte, begin beperk sal hulle nie ŉ rugbykrag word nie. Puntemakers – Argentinië (10) 23: Drieë Ramiro Moyano, Matias Moroni. Doelskoppe: Juan Martin Hernandez. Strafdoele: Emiliano Boffelli, Hernandez, Sanchez. Suid-Afrika (17) 41: Drieë: Siya Kolisi 2, Elton Jantjies, strafdrie, Jean-Luc du Preez. Doelskoppe: Jantjies 4. Strafdoele: Jantjies 4.